1920-ban az oktatásügyi minisztérium alkalmazottja lett, 1921-től 1929-ig a tárca főtitkári teendőit látta el, időközben 1924 után rövid ideig a tiranai gimnázium igazgatója is volt. 1929-től 1933-ig a tiranai Királyi Katonai Iskolát (Shkolla Ushtarake Mbretërore), 1933–1934-ben pedig a korçai líceumot irányította igazgatóként. 1936-tól 1939-ig ismét az oktatásügyi minisztérium főtitkára, Albánia 1939. április 7-ei olasz lerohanását követően pedig az április 8-a és 12-e között működő kormányszerv, az Ideiglenes Közigazgatási Bizottság oktatásügyi megbízottja (minisztere) volt. 1939–1940-ben az oktatásügyi tárca kiadóvállalatának munkatársa volt. 1940-ben megválasztották a fasiszta államtanács tagjának, Olaszország 1943. szeptemberi kapitulációját követően pedig 1944-ig, a második világháború végéig harmadszor is elláthatta az oktatásügyi minisztérium főtitkári feladatait.